CELEX: 62021TN0187
Language: el
Date: 2021-04-09 00:00:00
Title: Υπόθεση T-187/21: Προσφυγή της 9ης Απριλίου 2021 — Firearms United Network κ.λπ. κατά Ευρωπαϊκής Επιτροπής

7.6.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 217/53
            
         
      Προσφυγή της 9ης Απριλίου 2021 — Firearms United Network κ.λπ. κατά Ευρωπαϊκής Επιτροπής
      (Υπόθεση T-187/21)
      (2021/C 217/68)
      Γλώσσα διαδικασίας: η πολωνική
      
         Διάδικοι
      
      
         Προσφεύγοντες: Firearms United Network (Βαρσοβία, Πολωνία), Tomasz Walter Stępień (Żelechów, Πολωνία), Michał Budzyński (Cegłów, Πολωνία), Andrzej Marcjanik (Złotokłos, Πολωνία) (εκπρόσωπος: E. Woźniak, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγοντες ζητούν από το Γενικό Δικαστήριο:
      
                  —
               
               
                  να ακυρώσει τον κανονισμό (ΕΕ) 2021/57 της Επιτροπής, της 25ης Ιανουαρίου 2021, για την τροποποίηση του παραρτήματος XVII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) όσον αφορά τον μόλυβδο σε σκάγια μέσα ή κοντά σε υγρότοπους (1).
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους, οι προσφεύγοντες προβάλλουν τέσσερις λόγους.
      
                  1.
               
               
                  Με τον πρώτο λόγο προβάλλεται παράβαση διατάξεων του Χάρτη των Θεμελιωδών Δικαιωμάτων της Ευρωπαϊκής Ένωσης (2) (άρθρο 16, άρθρο 17, παράγραφος 1, άρθρο 21, παράγραφος 1, άρθρο 45, παράγραφος 1, άρθρο 48, παράγραφος 1), λόγω περιορισμού της ελευθερίας ανάληψης και άσκησης δραστηριότητας συνδεόμενης με τη σκοποβολή, λόγω περιορισμού του δικαιώματος ιδιοκτησίας, της χρήσης και διάθεσης πυροβόλων όπλων, πυρομαχικών που περιέχουν μόλυβδο και εγκαταστάσεων που συνιστούν σκοπευτήρια, λόγω δυσμενών διακρίσεων εις βάρος των σκοπευτών και των κυνηγών, λόγω περιορισμού της ελευθερίας μετακίνησης με πυρομαχικά που περιέχουν μόλυβδο, λόγω θέσπισης τεκμηρίου ενοχής των προσώπων που μετακινούνται σε «υγρότοπους» φέροντας πυρομαχικά που περιέχουν μόλυβδο καθώς και των προσώπων που επιδίδονται σε σκοποβολή με πυρομαχικά που περιέχουν μόλυβδο σε «υγρότοπους», ήτοι των προσώπων που παραβαίνουν την απαγόρευση αυτή.
               
            
                  2.
               
               
                  Με τον δεύτερο λόγο προβάλλεται παράβαση διατάξεων της Συνθήκης για τη λειτουργία της Ευρωπαϊκής Ένωσης (3) (άρθρο 2, άρθρο 3, παράγραφος 2, άρθρο 3, παράγραφος 3) λόγω προσβολής της ελευθερίας και του δικαιώματος άσκησης δραστηριότητας κυνηγίου και σκοποβολής, λόγω παραβίασης της αρχής του κράτους δικαίου μέσω θέσπισης τεκμηρίου ενοχής των προσώπων που μετακινούνται σε «υγρότοπους» φέροντας πυρομαχικά που περιέχουν μόλυβδο καθώς και των προσώπων που επιδίδονται σε σκοποβολή με χρήση πυρομαχικών που περιέχουν μόλυβδο σε «υγρότοπους», λόγω δημιουργίας αισθήματος ανασφάλειας μέσω της θέσπισης διατάξεων που καθιστούν αδύνατο τον προσδιορισμό των «υγρότοπων», ήτοι του εδαφικού πεδίου εφαρμογής της απαγόρευσης, και, ως εκ τούτου, την προσαρμογή της συμπεριφοράς προς τους ισχύοντες κανόνες.
               
            
                  3.
               
               
                  Με τον τρίτο λόγο προβάλλεται παράβαση διατάξεων της Συνθήκης για την Ευρωπαϊκή Ένωση (άρθρο 5, παράγραφος 2, άρθρο 5, παράγραφος 3, άρθρο 5, παράγραφος 4) λόγω παραβίασης της αρχής της δοτής αρμοδιότητας καθόσον αναλήφθηκε δράση της οποίας οι στόχοι θα μπορούσαν να επιτευχθούν επαρκώς από τα κράτη μέλη, και επίσης λόγω του ότι η μορφή και το πεδίο της δράσης υπερβαίνουν το μέτρο που είναι αναγκαίο για την επίτευξη των επιδιωκόμενων από τις Συνθήκες σκοπών.
               
            
                  4.
               
               
                  Με τον τέταρτο λόγο προβάλλεται κατάχρηση εξουσίας λόγω έκδοσης κανονισμού ο οποίος είχε ως σκοπό τον σημαντικό περιορισμό της σκοποβολής για μη στρατιωτικούς σκοπούς στο έδαφος της Ευρωπαϊκής Ένωσης.
               
            
         (1)  ΕΕ 2021, L 24, σ. 19.
      
         (2)  ΕΕ 2012, C 326, σ. 391.
      
         (3)  ΕΕ 2016, C 202, σ. 13.